Vuurwapens verlate in motor gevind(Foto: Verskaf deur SAPD) Danksy noue samewerking tussen die polisie en lede van die publiek het beamptes beslag gelê op ses swaarkaliber vuurwapens wat verlate in ŉ voertuig agtergelaat is. Brig. Mathapelo Peters, woordvoerder van die polisie, sê beamptes van die SAPD en die Ekurhuleni-metropolisie het Vrydag gereageer op inligting oor onwettige vuurwapens in die Angelo- informele nedersetting in Boksburg aan die Oos-Rand. Hulle het daar op die vuurwapens afgekom wat in ŉ verlate voertuig gelaat is. Beamptes het ook beslag gelê op ammunisie vir die verskillende vuurwapens. “’n Ondersoek is tans aan die gang en die polisie is optimisties dat die verdagtes, wat tans onbekend is, wel binnekort in hegtenis geneem sal word hangende die forensiese prosessering van hierdie vuurwapens,” het Peters gesê. Hy het gesê dit sal deel van die ondersoek vorm om te bepaal waar hierdie vuurwapens vandaan kom. Lt.genl. Elias Mawela, provinsiale polisiekommissaris in Gauteng, het die beamptes geloof met hul welslae en gesê die vind van onwettige vuurwapens gaan oor meer as net die vuurwapens. “Dit is in effek die fnuik van moorde, kapings, huisbrake en sakerooftogte en baie ander ernstige en gewelddadige misdade,” het Mawela gesê.